|  |
| --- |
| Til adressaterne på vedlagte høringsliste |

**Høring vedr. udkast til bekendtgørelse om mulighed for undtagelse af et stof, en blanding eller en artikel, som alene tjener forsvarsformål eller den nationale sikkerhed fra visse bestemmelser i REACH-forordningen eller CLP-forordningen**

./.

Vedlagte udkast til bekendtgørelse om mulighed for undtagelse af et stof, en blanding eller en artikel, som alene tjener forsvarsformål eller den nationale sikkerhed fra visse bestemmelser i REACH-forordningen eller CLP-forordningen sendes hermed i offentlig høring.

./.

Bekendtgørelsesudkastet er sendt i høring hos de parter, der fremgår af vedlagte høringsliste, ligesom høringen er at finde på høringsportalen.

Eventuelle høringssvar bedes sendt til mim@mim.dk med kopi til lobra@mim.dk med angivelse af journalnummer 2021-1998. Høringssvar skal være modtaget i Miljøministeriet senest den **19. april 2022 kl. 12.00**.

De modtagne høringssvar vil blive offentliggjort på Høringsportalen. Ved afgivelse af høringssvar samtykkes til offentliggørelse af høringssvaret, herunder afsenderens navn og mailadresse.

*Bekendtgørelses formål:*

For at beskytte klassificeret forsvarsteknologi og materialer, der alene tjener forsvarsformål eller den nationale sikkerhed, er der behov for, at visse stoffer, blandinger og artikler kan blive undtaget fra visse bestemmelser i REACH- og CLP-forordningerne. Miljøministeriet har derfor i samarbejde med Forsvarsministeriet udarbejdet en bekendtgørelse, som skal danne rammen for ansøgning om undtagelse fra REACH- og CLP-forordningerne for stoffer, blandinger eller artikler, der alene tjener forsvarsformål eller den nationale sikkerhed, jf. REACH-forordningens artikel 2, stk. 3 samt CLP-forordningens artikel 1, stk. 4. Under EU's forsvarssamarbejde, som Danmark ikke er en del af, er der udarbejdet et dokument med retningslinjer for en sådan undtagelse. Den danske bekendtgørelse følger linjen i dette dokument omkring informationskrav til ansøgninger om undtagelse.

Med udgangspunkt i bekendtgørelsen vil Miljøstyrelsen kunne udstede tidsbegrænsede undtagelser samt vilkår herfor.

*Præhøring hos Erhvervsstyrelsen:*

Udkastet til bekendtgørelse blev sendt i præhøring hos Erhvervsstyrelsen, Område

for bedre regulering (OBR), den 9. februar 2022 i en fast-track procedure. Det er Miljøministeriets vurdering, at bekendtgørelsen kun vil have meget begrænset økonomiske og administrative konsekvenser for erhvervslivet, da der forventes et mindre antal ansøgninger fra danske virksomheder.

OBR vurderer, at bekendtgørelsesudkastet medfører administrative konsekvenser for erhvervslivet. Disse konsekvenser vurderes at være under 4 mio. kr., hvorfor de ikke kvantificeres nærmere.

Miljøministeriet har vurderet, at principperne for agil erhvervsrettet regulering ikke er relevante for de konkrete ændringer i bekendtgørelsesudkastet. OBR har ingen bemærkninger hertil.

Eventuelle spørgsmål til bekendtgørelsesudkastet kan rettes til undertegnede.

Med venlig hilsen

Louise Marie Baad Jensen

Specialkonsulent, Cand.merc.jur. | Rent drikkevand og sikker kemi

+45 22 27 59 63 | lobra@mim.dk